《鹧鸪天 寄鹇、鹄两妹》
清代·谈印梅

两两红闺理绣针。绿窗香篆画帘深。眼前花鸟描成谱，耳底松风写入琴。

人远近，信浮沉。天涯踪迹故园心。五更归梦三秋恨，付与寒虫一夜吟。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。